Polisie stil oor topspeurder wat kollega glo skiet | Netwerk24
Deur Warda Meyer 21 Augustus 2019 20:51
Sers. Marlon Appollis wat van strafbare manslag aangekla word. Foto: Jaco Marais
Sers. David Hoffman (40) wat Saterdagaand doodgeskiet is.
Die Wes-Kaapse polisiebestuur wou Woensdag niks sê oor of die 41-jarige Appollis geskors, met verlof is of steeds by die werk is nie.
Appollis, wat verbonde is aan die bende-eenheid, het vlugtig op 'n aanklag van strafbare manslag in die hof verskyn nadat hy glo 'n kollega, wat in dieselfde eenheid is, Saterdagaand in die kop geskiet het.
Sers. David Hoffman (40) is noodlottig gewond by 'n braai by sy skoonouers se huis. Sers. Appollis is in hegtenis geneem.
Kapt. Frederick van Wyk, provinsiale polisiewoordvoerder, het by navraag gesê dit word as 'n interne kwessie tussen die polisiediens en sy werknemer beskou.
"Die SAPD verkies om nie met buitepartye daaroor te praat nie," sê Van Wyk.
Appollis het veral bekendheid verwerf nadat hy drie hoëprofiel-moorde in Stellenbosch opgelos het. Hy het gehelp om die vermoorde Matie-student Hannah Cornelius se moordenaars te help vang en het ook die moordenaars Henri van Breda en Jason Rohde help vastrek.
'n Gedenkdiens deur die polisiebestuur sal Donderdag om 10:00 in die NG kerk in Franschhoek vir Hoffman gehou word.